Fr. Zdenko Gruber, dr Žužana Korhec Pap, mr Bela Tonković i Katarina Čeliković u subotičkom medija centru

Franjevačka rezidencija Sv. Mihovila (Mihajla, Mihaela) slavi 300. godišnjicu. Juče je na konferenciji za medije predstavljen program dešavanja povodom jubileja.

Program će započeti 18.05. na Svetski dan muzeja, predavanjem dr Žužane Korhec Pap o baroknim portretima, a završiće se 03.10. velikom naučnom konferencijom i svečanom misom na godišnjicu smrti Sv. Franje - izvestila je dopsinica "Vajdašag ma".

U Subotici je sve krenulo od franjevaca rekla je restauratorka dr Žužana Korhec Pap, saradnica Gradskog muzeja. Nakon turskog doba su se franjevci koji su došli iz Segedina osim duhovnog staranja o ovde naseljenom stanovništvu, uglavnom Buinjevcima, počevši od 1687 vodili brigu i o matičnim knjigama i o gradskoj administraciji. Osim toga i lečenje i školstvo i umetnost kreću iz franjevačkog samostana - dodala je dr Korhec Pap.

Tokom programa za jubilej posetioci će imati jedinstvenu priliku da se upoznaju sa serijom od 35 portreta o franjevcima, dela Matiasa Haniša (Mathias Hanisch), kasnobaroknog putujućeg umetnika iz 18. veka. Na rekonstrukciji tih dela već godinama radi dr Korhec Pap, koja će o toku rada i o značaju tog dela kulturnog nasleđa govoriti 18.06. u 12h u Gradskom muzeju.

Obnovljena izložba će biti otvorena od 14. do 21. juna na prvom spratu samostana.

Mr Bela Tonković, koji je osmislio manifestaciju je naglasio da je grad i ranije imao kontakata sa franjevcima. Fratri iz segedinskog samostana su od 1710 vodili župu i to je sve do 1773 bila jedina župa u gradu. Franjevačka rezidencija je osnovana, a franjevci su se trajno naselili u gradu, na osnovu odluke od 4. juna 1717 mađarske Salvatorijanske provincije. Mr Tonković će 2. juna od 19h u Gradskom muzeju održati predavanje o Subotici pre naseljavanja franjevaca, pod naslovom "Od predturskih vremena do 1717".

Zavod za kulturu vojvođanskih Hrvata (ZKVH) će predstaviti digitalnu zbirku retkih i starih knjiga subotičke franjevačke biblioteke. Zbirka od 9 knjiga se već nalazi na sajtu ZKVH, a posetioci će moći da je vide 21. juna od 19h u franjevačkom samostanu - rekla je Katarina Čeliković.

Fr. Zdenko Gruber, gvardijan samostana je istakao da je crkva i samostan franjevaca, koji su se u Subotici naselili pre 300 godina bio duhovni centar i za one koji su živeli u gradu i za one koji su živeli u širem regionu. Zato smatra potrebnim da se na dostojan način obeleži jubilej i da se onima koji tu žive predstave istorija i vrednosti franjevaca, da bi oni ponosno i mudrije radili na izgradnji budućnosti.

Subotički gvardijan je na novinarsko pitanje odgovorio da ima poteškoća u pogledu održavanja i očuvanja 300 godišnje zgrade u centru grada. Zidovi pucaju, a septička jama kraj crkve opasno ugrožava stabilnost tornja s leve strane. Administracione prepreke, neuspešnost lokalne samouprave i lični interesi vlasnika ughostiteljskog objekta u susedstvu sprečavaju rešenje višegodišnjeg problema. Gruber se nada da će Grad uspeti da učini ono što je neophodno da zgrada i stanovništvo budu bezbedni. Problem postoji od 2008. U međuvremenu je doneta i odluka o zatrpavanju septičke jame, ali izgleda da ima onih koji su iznad institucija, pa je toranj i dalje u opasnosti - naglasio je subotički gvardijan.